في الدراسة ديالو “الخليفة، حضور مقدس”، كايقول لينا الباحث Armand Abel، أن تماهي الخلافة الإسلامية التاريخية ، معا “نظرية الحق الإلاهي” كاتوصل دائما إلى حد تقديس شخص الخليفة على المستوى المؤسسي، كأي ملكية مطلقة للي كتجمع بين الدين والسياسة بحال ملكية “لويس 14” مثلا في فرنسا في القرن 17 الميلادي... التاريخ العلوي للي حتى هو مشى في هاذ الطريق حتى لسنة 2011 معا الدستور الجديد للمملكة، أضاف لهاذ “القداسة المؤسسية”، قداسة أخرى للي أساسها هو ما يسمى “البركة” للي كايتمتتع بيها الشريف في المِخيال الجماعي والشعبي...وراه سبق ليا تكللمت على هاذ الظاهرة، ومييزت بينها وبين “الكرامة” وبين “المعجزة”...وقلت بللي البركة مرتابطة بالشُرفا وللي هي هبة عطاها ليهوم الله سبحانه نظرا لأنهوم من حفدة النبي ، في حين “الكرامة” مرتابطة بأولياء الله والصلحاء نظرا للجهاد للي فرضوه على نفوسهوم في التعبد والتقررب لله سبحانه وتعالى عن طريق التصوف ونبذ متاع الدنيا...وقلت بللي “المعجزة” هي مرتابطة بالأنبياء وبالرسل وماكاتكون غير عندهوم... فالقداسة المبنية على البركة بالنسبة للشُرفا، خذات حييز كبير في إستراتيجية إضفاء الشرعية السياسية على سلطة العلويين طوال تاريخهوم...وكانت موضوع عدة أبحاث أنثربولوجية وتاريخية منذ تأسيس “البعثة العلمية الفرنسية” في المغرب في بداية القرن العشرين، وما بعد الحرب العالمية الثانية، خاصة في إطار الأبحاث الأنجلوسكسونية عند أمثال “إيرنيست كًيلنر” و”دايفيد هارت” و”ويليام تزارتمان” وغيرههم من الفرنسيين بحال “ماكًالي مورسي” أو “رايموند جاموس”... هاذ رايموند جاموس في الكتاب ديالو “الشرف والبركة: البنيات الاجتماعية التقليدية في الريف”، كيقول لينا :”البركة هي واحد القوة وواحد السلطة للي كايعطيها الله لولاد النبي، وللي كاتجعلو يكون عندو القدرة على تحقيق بعض المعجزات وبعض الخوارق، وقادر على التأثير على المخلوقات وعلى الكائنات وعلى الأشياء”...وعليه، فالشريف مول البركة كايبان للناس على أنو بإمكانو، غير بمجرد تواجدو بيناتهوم، يداويهوم من الأمراض، ويجيب ليهوم الششتَا، ويصلح ليهوم الزراعة، ويكثثر ليهوم الولاد والنسل، وينججيهوم من المصائب وإلى شابه ذلك... فالشخص الشريف بهاذ الأوصاف ماشي راجل صوفي مقابل غير العبادة والتعبد، بل هو شخص للي كايتدخخل في الحياة الاجتماعية اليومية للأفراد وللجماعات، وعايش وسطهوم...وحينت عندو البركة، الناس كايحتارموه وكايعطيوه مقام متمييز بيناتهوم وكايقللبو على التقررب منو ومصاحابتو باش يستافدو من بركتو في حياتهوم اليومية... رايموند جاموس، كايمييز بين “الشريف المحلي” و”الشريف الفاعل على مستوى المجتمع الشامل” وللي هو السلطان العلوي... “الشريف المحلي” لازمو يكون عندو يكون مُسالم في جميع الأحوال، وماعممرو مايستعمل القوة والعنف في تدبير الأمور الشخصية والعامة، باستثناء معا الكفار...وبِقدر ما كايستعمل السِلم في حل المشاكيل اليومية وماكايستعملش العنف، بِقدر ما الاحترام ديال الناس ليه كايتزاد وكايكبر وكايَتقُووى...بحيث التصرُف للي كايشوفوه الناس جُبن الشخص للي ماشي شريف، كايبان ليهوم خِصلة من الخِصال الحميدة والمحمودة عند الشخص الشريف... كولها هاذ الأمور كاتختالف مللي يتعللق الأمر “بالشريف الفاعل على مستوى المجتمع الشامل”، يعني السلطان العلوي... في هاذ الباب، رايموند جاموس كايدافع على الأطروحة التالية، وللي كاتقول بللي استعمال العنف والسلاح من طرف السلطان العلوي شيء محمود عند المغاربة ! شيء محمود لأنه كايطَههر المجتمع من الشوائب...والشوائب هوما الأشخاص والقبائل والثوار للي يمكن ليهوم يعَككرو صفاء الحياة الهادئة في المجتمع...وهاذ المسألة، كايضيف رايموند جاموس، كانصادفوها عادة مللي كايموت السلطان وكايطلع سلطان جديد... هاذ السلطان الجديد مللي كايتعيين، ماشي معناه أنو “قطع الواد ونشفو رجليه”، لا...لأنه من بعد موت السلطان، كاتفتح واحد المرحلة ديال الفوضى، وكايبانو المنافسين ديالو على السلطة، وخاصو ينوض يقضي عيلهوم بالحديد والنار هوما والقبايل السايبة للي كاتساندهوم، وماكايصبح سلطان بالصصح حتى كايسالي منهوم ويقضي عليهوم...فإيلى نجح، راه ربح “البركة” ديالو، وإيلى فشل وهزموه المنافسين ديالو، فمعناه أنو ماعندو لا “بركة” لا هو يحزنون...بحيث كايلخخص صاحب “الشرف والبركة” هاذ الفكرة المحورية بهاذ العبارات: “البركة ماكايعتارفو بيها المغاربة للسلطان العلوي إلا إيلى نجح في تصفية المعارضين ديالو...أما إيلى فشل، فحتى واحد ماكايعتارف ليه بيها...فالبَركة ما هي إلا اعتراف المجتمع بالنجاح والنجاعة والفعالية العسكرية للسلطان” !! ولكن بصراحة كايبان ليا بللي هاذ الفكرة ديال “رايموند جاموس” كايكذذبها تاريخ العلويين في العديد من اللحظات التاريخية ديال سلاطين وأمراء الدولة العلوية...ولذلك، لابد من تلطيفها وإخضاعها لواحد الشوية ديال النسبية، على الأقل لجوج ديال الأسباب... وهاذا هو الموضوع للي غادي نتناولو في الحلقة المقبلة من هاذ السلسلة... 
سلسلة تنفرد بنشرها “كود” “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ موضوع قداسة السلطان العلوي والبركة ديالو عند المغاربة (1)…ح 64